King klatrer på landslagets scoringsliste | ABC Nyheter
13. okt. 2019 09:42 – Oppdatert 13. okt. 2019 09:43
Joshua Kings 16. landslagsmål treffer nettet i EM-kvalifiseringskampen mot Spania. Han scoret både borte og hjemme mot det spanske laget. Foto: Stian Lysberg Solum / NTB scanpix Foto: NTB scanpix
Joshua King satte inn sitt 16. landslagsmål da han utlignet mot Spania på overtid. Han nærmer seg topp ti på listen over Norges flittigste målscorere.
Med scoringen la Bournemouth-spissen Gøran Sørloth (landslagskamerat Alexanders far) bak seg og klatret opp på siden av John Arne Riise, som med 110 har flere landskamper enn noen annen norsk mann.
Foran seg på scoringslista har 27-åringen nå bare 17 navn, og det neste landslagsmålet vil løfte King til delt 13.-plass med Arne Brustad, Reidar Kvammen (begge fra bronselaget), Odd Wang Sørensen (som i 1948 scoret fem mål i en kamp, norsk rekord), Kjetil Rekdal og Morten Gamst Pedersen.
Bare ni mann har minst 20 mål for Norge, og King er ikke langt unna å slutte seg til dem. Han er suveren toppscorer i Lars Lagerbäcks periode som landslagssjef med ni mål i løpet av svenskens hittil 26 kamper som sjef.
Kings utligning var Norges første mål mot Spania på hjemmebane, i den tredje kampen. Dermed har Norge nå scoret hjemme mot alle nasjoner som har vunnet EM eller VM. King scoret på straffe også i bortekampen i mars (1-2) og sluttet seg til Steffen Iversen på Norges scoringstopp mot Spania. Av Norges totalt fire mål har de stått for to hver.